b'\n_START_ARTICLE_\nK\xc3\xb8benhavns Universitetsbibliotek\n_START_PARAGRAPH_\nK\xc3\xb8benhavns Universitetsbibliotek (ofte bare kalt Universitetsbiblioteket) er hovedbiblioteket for K\xc3\xb8benhavns Universitet._NEWLINE_Universitetsbiblioteket ble grunnlagt i 1482 og frem til 1930 var det en del av K\xc3\xb8benhavns Universitet da det ble lagt inn under Undervisningsministeriet. I 1938 ble biblioteket  delt i to avdelinger,  1. og 2. avdeling. Sistnevnte flyttet til N\xc3\xb8rre F\xc3\xa6lled som bibliotek for naturvitenskapen og medisin. I 1989 ble Universitetsbibliotekets 1. avdeling, som betjener de teologiske, humanistiske og samfunnsvitenskapelige fagene en del av Det Kongelige Bibliotek. Som s\xc3\xa5dant eksisterer biblioteket ikke mer i sin opprinnelige form, da funksjonene er overtatt av Det Kongelige Bibliotek og Danmarks Natur- og L\xc3\xa6gevidenskabelige Bibliotek (DNLB), 2. avdelings navn siden 1989. Imidlertid har det p\xc3\xa5 et vis gjenoppst\xc3\xa5tt etter 2006, se lenger ned._NEWLINE_Biblioteket ble tidlig plassert i Hellig\xc3\xa5ndshuset. I perioden 1553\xe2\x80\x931652 holdt det til i \xc2\xabLiberihuset\xc2\xbb som l\xc3\xa5 der universitetets hovedbygning ligger i dag. I 1653 ble biblioteket flyttet til loftet over Trinitatis kirke. I forbindelse med  K\xc3\xb8benhavns brann i 1728 gikk det nesten til grunne da 30\xc2\xa0000 bind gikk opp i flammer og kun de ulovlig hjeml\xc3\xa5nte verker ble reddet (f\xc3\xb8rst i 1788 ble hjeml\xc3\xa5n tillatt for studenter). I 1731 var kirken bygget opp igjen og gjenoppbyggingen av bibliotekets samlinger kunne begynne._NEWLINE_Etter en arkitektkonkurranse vunnet av Johan Daniel Herholdt kunne biblioteket flytte til nye lokaler i Fiolstr\xc3\xa6de i 1861. I 1867 ble bibliotekets samlinger \xc3\xb8ket i forbindelse med en sammensl\xc3\xa5ing med Det Classenske Bibliotek og kom til \xc3\xa5 hete K\xc3\xb8benhavns Universitetsbibliotek og det dermed forenede Classenske Bibliotek. Dette var med p\xc3\xa5 gj\xc3\xb8re plassproblemene st\xc3\xb8rre og allerede f\xc3\xb8r 1900 ble de for sm\xc3\xa5. Opp gjennom \xc3\xa5rene pr\xc3\xb8vde man \xc3\xa5 l\xc3\xb8se problemene ved \xc3\xa5 sette opp flere reoler enn opprinnelig planlagt og man flyttet 2. avdeling ut. I 1996 ble bygningen t\xc3\xb8mt og renovert og har siden v\xc3\xa6rt fakultetsbibliotek for samfunnsvitenskap og jus ved K\xc3\xb8benhavns Universitet og en del av Det Kongelige Bibliotek._NEWLINE_Den 1. januar 2006 gjenoppsto K\xc3\xb8benhavns Universitetsbibliotek som en del av den nye sammenslutningen av Det Kongelige Bibliotek og Danmarks Natur- og L\xc3\xa6gevidenskabelige Bibliotek. Det nye biblioteket har navnet Det Kongelige Bibliotek, Nationalbibliotek og K\xc3\xb8benhavns Universitetsbibliotek og har to s\xc3\xb8yler som fungerer som hhv. nasjonalbibliotek og K\xc3\xb8benhavns Universitetsbibliotek. _NEWLINE_Fra 2008 er K\xc3\xb8benhavns Universitetsbibliotek en del av KUBIS, K\xc3\xb8benhavns Universitets Biblioteks- og Informationsservice. K\xc3\xb8benhavns Universitet har dermed f\xc3\xa5tt \xc3\xa9n felles biblioteksorganisasjon som omfatter samtlige fakultets- og institusjonsbiblioteker. Det er snakk om at de forskjellige bibliotekene fortsatt er tilknyttet den opprinnelige institusjonen og at administrasjonen er felles._NEWLINE_I september 2007 kom det frem at K\xc3\xb8benhavns Universitet hadde planer om \xc3\xa5 flytte biblioteket i Fiolstr\xc3\xa6de og i stedet innrede bygningene til studiesenter og administrasjon. Som motsvar ble det opprettet en protestaksjon p\xc3\xa5 facebook som snart fikk over 10 000 medlemmer, deriblant Gregers Algreen-Ussing, arkitekturprofessor ved Kunstakademiets Arkitektskole. Bibliotekets siste \xc3\xa5pningsdag var onsdag den 8. april 2009.'